**Tuomo Kyhä** (s. 9. elokuuta 1976 Pori) on entinen suomalainen jääkiekkopuolustaja. Hän pelasi ennen pääsarjauraansa A-nuorten I-divisioonaa TuTossa sekä nuorten SM-liigaa Porin Ässissä, jossa hän voitti viimeisellä kaudellaan A-nuorten pronssia vuonna 1997. Kyhä pelasi junioreissa voitetun pronssin jälkeen yhden kauden jääkiekon I-divisioonaa Kokkolan Hermeksessä ennen siirtoaan vuonna 1998 Ässien edustusjoukkueeseen, jossa hän pelasi kolme kautta ja yhteensä 154 ottelua. Kyhä teki ensimmäisen ja samalla ainoan SM-liigamaalinsa 28. joulukuuta 1999 Turun Palloseuraa vastaan pelatussa vierasottelussa, jossa hän vastasi toisen erän ainoasta maalista ohittamalla TPS-maalivahti Fredrik Norrenan. Ottelu oli molemmille joukkueille ensimmäinen joulutauon jälkeen ja päättyi Ässien tappioon maalein 4–3.

Kyhä teki Ässien kanssa vuoden jatkosopimuksen kauden 1999–2000 jälkeen. Uransa ainoan SM-liigamaalin lisäksi hän keräsi kauden aikana suurimman osan SM-liigauransa rangaistusminuuteista kerättyään niitä 50 ottelussa 109. Kolmannen Ässissä pelaamansa kauden 2000–2001 jälkeen Kyhä teki sopimuksen Ruotsin Allsvenskaniin kiirunalaiseen Kiruna Minersiin, jossa hän ei pelannut kuitenkaan lopulta otteluakaan. Kiirunan sijaan Kyhä pelasi viimeisellä kaudellaan 2001–2002 Italian Serie A:ta Sterzing/Vipitenossa sekä Britannian BISL:ää Bracknell Beesin joukkueessa, kunnes lopetti pelaajauransa.

Pelaajauransa jälkeen Kyhä on toiminut SM-liigan Alumnien tähtien jakajana Ässien kotiotteluissa muun muassa kaudella 2018–2019 sekä edustanut Ässiä SM-liigan alumniottelussa Rauman Lukkoa vastaan joulukuussa 2016 ja HIFK:ta vastaan lokakuussa 2017. Pelaajauransa aikana Kyhää luonnehdittiin "vahvaksi ja selkeäksi peruspakiksi, joka keskittyy oman pään peliin ja osaa myös kovat taklaukset".

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 1997–1998 | Hermes | I-divisioona | 39 | 14 | 12 | 26 | 36 | 7 | 3 | 0 | 3 | 6 |
| 1998–1999 | Ässät | SM-liiga | 52 | 0 | 2 | 2 | 20 | – | – | – | – | – |
| 1999–2000 | Ässät | SM-liiga | 50 | 1 | 4 | 5 | 109 | – | – | – | – | – |
| 2000–2001 | Ässät | SM-liiga | 52 | 0 | 1 | 1 | 40 | – | – | – | – | – |
| 2001–2002 | Sterzing/Vipiteno | Serie A | 16 | 1 | 3 | 4 | 12 | – | – | – | – | – |
|  | Bracknell Bees | BISL | 9 | 1 | 3 | 4 | 0 | 6 | 1 | 0 | 1 | 2 |
| 3 kautta | yhteensä | SM-liiga | 154 | 1 | 7 | 8 | 169 | – | – | – | – | – |

Lähteet
-------

* Tuomo Kyhä *Elite Prospects*. Everysport Media Group AB.  (englanniksi)
* Tuomo Kyhä Eurohockey-sivustolla (englanniksi)

### Viitteet

1. ↑  Ässät ahdisteli liigakärkeä Turussa *yle.fi*.  28.12.1999. Yleisradio. Viitattu 17.6.2021.
2. ↑  Vladimir Jursinov jr. sivuun *mtvuutiset.fi*.  13.4.2000. MTV Uutiset. Viitattu 17.6.2021.
3. 1 2  Tuomo Kyhä siirtyy Kiirunaan *jatkoaika.com*.  29.5.2001. Jatkoaika ry. Viitattu 17.6.2021.
4. ↑  Ässien Alumni, PataKarhut *liiga-alumni.fi*. Liiga Alumni. Viitattu 17.6.2021.
5. ↑  Tilastot - #8 Kyhä, Tuomo *liiga-alumni.fi*. Liiga Alumni. Viitattu 17.6.2021.
6. ↑  Alumniottelu 10.12. Isomäki Areenassa *assat.com*. HC Ässät Pori Oy. Viitattu 17.6.2021.
7. ↑  Kallioniemi, Esko: Ensimmäinen heikkiläläinen paikallinen – Ässistäkö ensimmäinen suora tappio muutoksen jälkeen? *jatkoaika.com*.  10.12.2016. Jatkoaika ry. Viitattu 17.6.2021.
8. ↑  Kallioniemi, Esko: Alumnien Ässät-HIFK: Ässät voittoon pelaajakauppojen jälkeen *jatkoaika.com*.  28.10.2017. Jatkoaika ry. Viitattu 17.6.2021.